Εκλογές 2010: Ζακ Σπέης, Υποψήφιος Βουλευτής Οχάιο
Στόχος του να ανταποδώσει τα όσα καλά έκανε η κοινωνία για τον φτωχό μετανάστη παππού του σε άλλους δύσκολους καιρούς
Ο Ζακ Σπέης εκπροσωπεί στην Αμερικανική Βουλή των Αντιπροσώπων μια από τις πιο φτωχές εκλογικές περιφέρειες της Πολιτείας Οχάιο. Ανήκει στο Δημοκρατικό Κόμμα αλλά η περιφέρειά του είναι ως επί το πλείστον συντηρητική και κλίνει προς την ρεπουμπλικανική παράταξη. Για τούτο τον λόγο το ρεπουμπλικανικό κόμμα έκρινε πως με εντατική δουλειά ίσως κατάφερνε να τον εκτοπίσει και να πάρει την έδρα του. Έτσι ο Ζακ Σπέης μπήκε στο ρεπουμπλικανικό στόχαστρο το 2008 και φέτος. Στις προηγούμενες βουλευτικές εκλογές, πριν από δύο χρόνια, ο Ζακ Σπέης αντεπιτέθηκε αποτελεσματικά και επιβλήθηκε με σημαντική διαφορά ψήφων στον ρεπουμπλικανό αντίπαλό του, παρά το ότι στην ίδια πολιτεία τις Προεδρικές Εκλογές είχε κερδίσει ο Ρεπουμπλικανός υποψήφιος Τζων Μακέην που επιβλήθηκε στον Δημοκρατικό Μπαράκ Ομπάμα με ποσοστό ψήφων 53 έναντι 45 τοις εκατό. Φέτος ο κ. Σπέης φαίνεται να αντιμετωπίζει παρόμοια, ίσως και μεγαλύτερη απειλή, κυρίως λόγω της οικονομικής κρίσης που έχει πλήξει ιδιαίτερα την πολιτεία του κι έχει δημιουργήσει απόγνωση σε πολλούς κατοίκους της. Μια εβδομάδα πριν τις εκλογές δεν υπάρχουν αρκετές αξιόπιστες δημοσκοπήσεις από τις οποίες να μπορούν να βγουν βάσιμα συμπεράσματα. Γενικά πάντως, παράγοντες που παρακολουθούν από κοντά τις εξελίξεις στο Οχάιο κρίνουν ότι ο Ζακ Σπέης είναι σήμερα λίγο-πολύ ισόπαλος με τον αντίπαλό του. Αναλυτές πιστεύουν επίσης πως αποφασιστικό ρόλο στην έκβαση της αναμέτρησης αυτής θα παίξει η ικανότητα ή η αδυναμία κάθε μιας των δύο πολιτικών παρατάξεων να κατεβάσει τους ψηφοφόρους της στις κάλπες. Η Ελληνοαμερικανική κοινότητα, λόγω της υφιστάμενης αβεβαιότητας και για την αντιμετώπιση κάθε ενδεχόμενου σεναρίου, έχει κινητοποιηθεί για να διασφαλίσει πως όλοι οι υποστηρικτές του ομογενή βουλευτή θα βάλουν αύριο Τρίτη στην άκρη κάθε δουλειά που έχουν και θα πάνε οπωσδήποτε να τον ψηφίσουν.